Document ID: 32002R2306

Ir-Regolament tal-Kummissjoni (KE) Nru 2306/2002
ta' l-20 ta' Diċembru 2002
li jistabbilixxi r-regoli dettaljati għall-applikazzjoni tar-Regolament tal-Kunsill (KE) Nru 104/2000 dwar in-notifikazzjoni tal-prezzijiet tal-prodotti impurtati tas-sajd
IL-KUMMISSJONI TAL-KOMUNITAJIET EWROPEJ,
Wara li kunsidrat it-Trattat li jistabbilixxi l-Komunità Ewropea,
Wara li kunsidrat ir-Regolament tal-Kunsill (KE) Nru 104/2000 tas-17 ta' Diċembru 1999 dwar l-organizzazzjoni komuni tas-swieq fil-prodotti tas-sajd u l-akwakultura, [1] u b'mod partikolari l-Artikolu 29(5) tiegħu,
Billi:
(1) L-Artikolu 29(4) tar-Regolament (KE) Nru 104/2000 jeħtieġ li l-Istati Membri javżaw lill-Kummissjoni regolarment dwar il-prezzijiet u l-kwantitajiet ta' importazzjonijiet ta' ċerti prodotti reġistrati fis-swieq jew inkella fil-portijiet tagħhom.
(2) Għandha tkun stabbilita lista ġdida tas-swieq u l-portijiet li fihom l-importazzjonijiet jiġu reġistrati biex ikun kunsidrat il-volum attwali ta' l-importazzjonijiet.
(3) Għandha ssir disposizzjoni għat-trasmissjoni mgħaġġla, f'format elettroniku ġdid, tad-data meħtieġa biex ikunu sorveljati l-prezzijiet ta' referenza.
(4) Ir-Regolament tal-Kummissjoni (KE) Nru 2211/94 tat-12 ta' Settembru 1994, li jistabbilixxi r-regoli dettaljati għall-applikazzjoni tar-Regolament tal-Kunsill (KEE) Nru 3759/92 dwar in-notifikazzjoni tal-prezzijiet ta' prodotti tas-sajd impurtati [2], kif emendat l-aħħar bir-Regolament (KE) Nru 2805/1999 [3], għandu għalhekk jitħassar.
(5) Il-miżuri li hemm previsti f'dan ir-Regolament huma f'konformità ma' l-opinjoni tal-Kumitat tat-Tmexxija għall-Prodotti tas-Sajd,
ADOTTAT DAN IR-REGOLAMENT:
Artikolu 1
1. L-Istati Membri għandhom javżaw lill-Kummissjoni dwar il-prezzijiet u l-kwantitajiet ta' importazzjonijiet tal-prodotti li hemm imniżżla fl-Annessi I, II, III u IV għar-Regolament (KE) Nru 104/2000, li għal dawn il-prodotti, li qed jiġu rilaxxati għaċ-ċirkolazzjoni libera, hemm stabbilit prezz ta' referenza. Din l-informazzjoni għandha tkun maqsuma bil-kodiċi TARIC u bid-data tal-preżentazzjoni tad-dikjarazzjoni ta' l-importazzjoni.
2. Il-kriterju li dawn għandhom javżaw lill-Kummissjoni għandu jkun jgħodd għal minn ta' l-anqas il-prodotti rilaxxati għaċ-ċirkolazzjoni libera fis-swieq u l-portijiet imniżżla fit-Tabella 3 ta' l-Anness.
3. In-notifika għandha ssir sal-25 jum ta' kull xahar jew l-ewwel jum ta' xogħol minn dakinhar għall-prodotti rilaxxati għaċ-ċirkolazzjoni libera bejn l-ewwel u l-15-il jum tax-xahar, u sa l-għaxar jum tax-xahar ta' wara jew l-ewwel jum ta' xogħol minn dakinhar għall-prodotti rilaxxati għaċ-ċirkolazzjoni libera bejn is-sittax-il jum u l-aħħar ġurnata tax-xahar. Il-Kummissjoni għandha tkun avżata bil-posta elettronika fil-format muri fl-Anness.
Artikolu 2
Ir-Regolament (KE) Nru 2211/94 qed ikun imħassar.
Artikolu 3
Dan ir-Regolament għandu jidħol fis-seħħ fl-1 ta' Jannar 2003.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-20 ta' Diċembru 2002.

Labels: 12
8
2
6